ΓΡΑΠΤΗ ΕΡΩΤΗΣΗ E-0588/98 υποβολή: Josu Imaz San Miguel (PPE) προς την Επιτροπή (4 Μαρτίου 1998)

Θέμα: Γεγονότα στην Ισημερινή Γουονέα

Δεδομένου ότι τα γεγονότα που συνέβησαν το πρωΐ της 21ης Ιανουαρίου στη Λούμπα (νήσος του Μπιόκο - Ισημερινή Γουϊνέα) καλύπτονται από μεγάλη σύγχυση, χωρίς να υπάρχουν παρά μόνο ελάχιστες και μεροληπτικές πληροφορίες, και ότι η βίαιη και καταπιεστική αντίδραση του δικτατορικού καθεστώτος του κ. Obiang έλαβε τη μορφή συλλήψεων, παραβιάσεων, βασανιστηρίων, μαζικής λεηλασίας και δολοφονιών κατά του πληθυσμού των Bubi και της οργάνωσης που τους εκπροσωπεί (ΜΑΙΒ) και

Δεδομένης της πρόσφατης επίσκεψης αντιπροσωπείας της Επιτροπής στην Ισημερινή Γουϊνέα,

Πώς κρίνει η Επιτροπή τη σοβαρή επίθεση και τη συνεχή έλλειψη σεβασμού των ανθρωπίνων δικαιωμάτων που υφίστανται ο πληθυσμός Bubi και οι εκπρόσωποί του της MAIB και σε ποια διαβήματα προτίθεται να προβεί η Επιτροπή στο καθεστώς του κ. Obiang για να σταματήσει η καταπίεση του λαού Bubi και των εκπροσώπων του;

Πώς προτίθεται η Επιτροπή να μεσολαβήσει στη διεθνή κοινότητα, τόσο σε κυβερνήσεις όσο και σε οργανισμούς, ώστε να ληφθούν τα απαιτούμενα μέτρα για να σταματήσει η κατάσταση αυτή;

Ποια ενίσχυση προτίθεται να παράσχει η Επιτροπή στο λαό Βubi και στους εκπροσώπους του για να εξασφαλισθεί ότι θα μπορούν να συνεχίσουν το έργο τους υπό τους ίδιους όρους με τις υπόλοιπες εθνότητες για τον εκδημοκρατισμό του κράτους της Γουϊνέας και την υπεράσπιση της ύπαρξής τους;

Πιστεύει η Επιτροπή ότι πληρούνται οι κατάλληλες προϋποθέσεις για την αποδέσμευση της ενίσχυσης για τη συνεργασία της Ευρωπαϊκής Ένωσης με την Ισημερινή Γουϊνέα;

Απάντηση του κ. Pinheiro εξ ονόματος της Επιτροπής (2 Απριλίου 1998)

Η Επιτροπή, σε στενή συνεργασία με τα κράτη μέλη, άρχισε διάλογο με την κυβέρνηση της Ισημερινής Γουϊνέας για τις επιπτώσεις στις οποίες αναφέρεται το Αξιότιμο Μέλος του Κοινοβουλίου. Στο πλαίσιο του διαλόγου αυτού, η Επιτροπή έκανε γνωστές στις ενδιαφερόμενες αρχές τις σοβαρές ανησυχίες της για τις παραβιάσεις των δικαιωμάτων του ανθρώπου από τις δυνάμεις της τάξης, οι οποίες σημειώθηκαν κατά τα εν λόγω επεισόδια.

Μετά από διάφορες πρωτοβουλίες που αναλήφθηκαν, οι αρχές της Ισημερινής Γουϊνέας τόνισαν στην Επιτροπή ότι οι δράστες των παραβιάσεων των δικαιωμάτων του ανθρώπου θα οδηγηθούν ενώπιον της δικαιοσύνης και θα τιμωρηθούν. Εξάλλου, τα άτομα που θα κριθούν ένοχα για την ένοπλη επίθεση εναντίον των δυνάμεων της τάξης που σημειώθηκε στις 21 Ιανουαρίου 1998, θα δικαστούν σε δημόσια δίκη στην οποία θα μπορούν να παρευρεθούν και οι παρατηρητές της Κοινότητας.

Η προστασία των μειονοτήτων εξασφαλίζεται αρχικά από την αποτελεσματική εγκαθίδρυση της δημοκρατίας. Η Επιτροπή υπενθυμίζει την ανάγκη προστασίας των δικαιωμάτων του ανθρώπου, είτε τα ενδιαφερόμενα πρόσωπα ανήκουν είτε όχι σε μειονότητες, καθώς και τη σημασία του σεβασμού της πολιτιστικής ταυτότητας και των δικαιωμάτων που απολαύουν τα μέλη των μειονοτήτων 7 τα δικαιώματα αυτά πρέπει να μπορούν να τα ασκούν από κοινού με άλλα μέλη της ομάδας τους.

Η σταδιακή επανάληψη της συνεργασίας με την Ισημερινή Γουϊνέα εξαρτάται από την πρόοδο που θα σημειωθεί όσον αφορά τον σεβασμό των δικαιωμάτων του ανθρώπου, των δημοκρατικών αρχών και του κράτους δικαίου, σύμφωνα με το άρθρο 5 της τέταρτης σύμβασης της Λομέ.